ระเบียบกรุงเทพมหานครระเบียบกรุงเทพมหานครว่าด้วยการดำเนินงานสถานศึกษาฝึกอาชีพกรุงเทพมหานครพ.ศ.2542--------------- โดยที่เห็นเป็นการสมควรปรับปรุงแก้ไขเพิ่มเติมระเบียบกรุงเทพมหานครว่าด้วยการดำเนินงานโรงเรียนฝึกอาชีพและสารพัดช่าง พ.ศ. 2530 ให้เหมาะสมยิ่งขึ้น อาศัยอำนาจตามความในมาตรา49แห่งพระราชบัญญัติระเบียบบริหารราชการกรุงเทพมหานคร พ.ศ. 2528 ผู้ว่าราชการกรุงเทพมหานครจึงกำหนดระเบียบขึ้นไว้ ดังต่อไปนี้ ข้อ 1ระเบียบนี้เรียกว่า"ระเบียบกรุงเทพมหานครว่าด้วยการดำเนินงานสถานศึกษาฝึกอาชีพกรุงเทพมหานคร พ.ศ. 2542" ข้อ 2ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป ข้อ 3ให้ยกเลิกระเบียบกรุงเทพมหานครว่าด้วยการดำเนินงานโรงเรียนฝึกอาชีพและสารพัดช่าง พ.ศ. 2530 ข้อ 4บรรดาข้อบังคับ ระเบียบหรือคำสั่งอื่นใดในส่วนที่ได้กำหนดไว้แล้วในระเบียบนี้หรือซึ่งขัดหรือแย้งกับระเบียบนี้ ให้ใช้ระเบียบนี้แทน ข้อ 5ในระเบียบนี้ "สถานศึกษา" หมายความว่า วิทยาลัย โรงเรียนฝึกอาชีพศูนย์ฝึกอาชีพ หรือสถานศึกษาที่เรียกชื่ออย่างอื่นที่กรุงเทพมหานครจัดตั้งซึ่งจัดหลักสูตรการศึกษาอาชีพต่ำกว่าปริญญาตรี "หัวหน้าสถานศึกษา" หมายความว่า หัวหน้าศูนย์ฝึกอาชีพ ครูใหญ่ อาจารย์ใหญ่หรือผู้อำนวยการ ข้อ 6ให้ปลัดกรุงเทพมหานครรักษาการตามระเบียบนี้ หมวด 1 การดำเนินงานสถานศึกษา ----------------- ข้อ 7สถานศึกษามีหน้าที่ (1) ผลิตแรงงาน (2)พัฒนาฝีมือแรงงานและยกระดับการศึกษาวิชาชีพ (3) ส่งเสิรมการประกอบอาชีพอิสระ (4) ส่งเสริมการมีงานทำ (5) เป็นศูนย์สารสนเทศตลาดแรงงาน (6)เป็นศูนย์วิจัยและพัฒนาการประกอบอาชีพอิสระและตลาดแรงงาน (7)ส่งเสริมศิลปวัฒนธรรมและอนุรักษ์สิ่งแวดล้อม (8) ส่งเสริมการบริหาร การจัดการผู้ประกอบการอาชีพอิสระแก่ชุมชน (9) ให้บริการชุมชนตามนโยบายกรุงเทพมหานคร ข้อ 8สถานศึกษาจะเปิดสอนแต่ละวิชาต้องมีนักศึกษาในวิชานั้นดังนี้ (1) ประเภทวิชาช่างอุตสาหกรรม จำนวนนักศึกษาไม่ต่ำกว่า 15คนต่อห้องเรียนหากเปิดสอนมากกว่า 1 ห้อง และห้องสุดท้ายมีไม่ถึง 15 คน ให้อยู่ในดุลพินิจของหัวหน้าสถานศึกษา แต่ต้องไม่ต่ำกว่า 10 คน (2) ประเภทวิชาคหกรรมและศิลปกรรมจำนวนนักศึกษาไม่ต่ำกว่า 20 คนต่อห้องเรียน หากเปิดสอนมากกว่า 1 ห้อง และห้องสุดท้ายมีไม่ถึง20 คน ให้อยู่ในดุลพินิจของหัวหน้าสถานศึกษา แต่ต้องไม่ต่ำกว่า 10 คน (3) ประเภทวิชาพาณิชยกรรมจำนวนนักศึกษาไม่ต่ำกว่า 25 คนต่อห้องเรียน หากเปิดสอนมากกว่า 1 ห้อง และห้องสุดท้ายมีไม่ถึง 25 คนให้อยู่ในดุลพินิจของหัวหน้าสถานศึกษาแต่ต้องไม่ต่ำกว่า 10 คน ถ้านักศึกษาในห้องเรียนที่1 มีจำนวนไม่ครบตามเกณฑ์ (1) (2) (3) หากจะเปิดสอนจะต้องได้รับอนุญาตจาก ผู้อำนวยการสำนักพัฒนาชุมชน หมวด 2 นักศึกษา --------------- ส่วนที่ 1 พื้นความรู้และคุณสมบัติของนักศึกษา --------------- ข้อ 9ผู้ที่จะสมัครเข้าศึกษาต้องเป็นผู้มีพื้นฐานความรู้สอบได้ไม่ต่ำกว่าประโยคประถมศึกษาตามหลักสูตรของกระทรวงศึกษาธิการ หรือเทียบเท่าหรือมีความรู้อ่านออกเขียนได้โดยผ่านการทดสอบของหัวหน้าสถานศึกษาและต้องมีคุณสมบัติดังต่อไปนี้ (1) มีอายุไม่ต่ำกว่า 14 ปีบริบูรณ์ (2) มีสัญชาติไทย (3) มีความประพฤติเรียบร้อย (4) มีสุขภาพดี เหมาะสมในการเรียนวิชาชีพนั้น (5) มีภูมิลำเนาเป็นหลักแหล่ง (6) ไม่เป็นโรคติดต่อที่สังคมรังเกียจหรือติดยาเสพติดให้โทษ ส่วนที่ 2 การรับนักศึกษาเข้าเรียน --------------- ข้อ 10 สถานศึกษาจะรับนักศึกษาเข้าเรียนภาคปกติ ภาคค่ำและภาคพิเศษให้เป็นไปตามข้อ 7 ข้อ 11 เมื่อมีผู้สมัครเกินจำนวนที่กำหนด ให้มีการสอบคัดเลือก ข้อ 12 ในกรณีที่มีการสอบคัดเลือกให้ปฏิบัติดังนี้ (1) ทำการทดสอบข้อเขียนและหรือสัมภาษณ์หรือตามความถนัดทางการเรียนวิชาชีพนั้น (2)สถานศึกษาอาจให้มีการตรวจโรคเฉพาะผู้ที่ผ่านการทดสอบตาม (1) โดยแพทย์ปริญญา ส่วนที่ 3 การเป็นนักศึกษา -------------- ข้อ 13การเป็นนักศึกษาจะสมบูรณ์เมื่อได้ลงทะเบียนเป็นนักศึกษาของสถานศึกษา ข้อ 14 ให้สถานศึกษาออกบัตรประจำตัวนักศึกษาให้แก่นักศึกษาตามแบบที่ผู้อำนวยการสำนักพัฒนาชุมชนกำหนด บัตรประจำตัวต้องระบุเลขที่ชื่อสถานศึกษา ชื่อตัว ชื่อสกุลนักศึกษา เลขประจำตัว วันออกบัตร วันบัตรหมดอายุ ลายมือชื่อหัวหน้าสถานศึกษาและให้มีรูปถ่ายครึ่งตัวของนักศึกษาขนาด 3X3.5 ซ.ม. หน้าตรง ไม่สวมหมวก ไม่สวมแว่นตาสีดำแต่งกายสุภาพ ถ่ายไว้ไม่เกินหกเดือนติดลงในบัตร กับให้มีลายเซ็นชื่อของนักศึกษาใต้รูปภาพ ให้ประทับตราของสถานศึกษาที่มุมใดมุมหนึ่งบางส่วนของรูปถ่ายของนักศึกษา บัตรประจำตัวนี้ให้มีอายุเท่ากับระยะเวลาที่เป็นนักศึกษาในสถานศึกษาแห่งนั้น ข้อ 15 สถานศึกษาต้องแต่งตั้งอาจารย์ที่ปรึกษาให้แก่นักศึกษาเพื่อทำหน้าที่ให้คำแนะนำเกี่ยวกับการเรียนและดูแลความประพฤติของนักศึกษา ข้อ 16 การเป็นนักศึกษาสิ้นสุดลงด้วยเหตุใดเหตุหนึ่ง ดังต่อไปนี้ (1) สำเร็จการศึกษาตามหลักสูตร (2) ลาออก (3) ตาย (4) หัวหน้าสถานศึกษาสั่งให้ออก ส่วนที่ 4 การลา ---------------- ข้อ 17 นักศึกษาผู้ใดประสงค์จะลาป่วยเพื่อรักษาตัวให้ยื่นหรือจัดส่งใบลาต่อหัวหน้าสถานศึกษาก่อนหรือในวันที่ลา เว้นแต่ในกรณีจำเป็นจะยื่นหรือจัดส่งใบลาในวันแรกที่มาเรียนก็ได้ ข้อ 18 นักศึกษาผู้ใดประสงค์จะลากิจส่วนตัวให้ยื่นหรือจัดส่งใบลาต่อหัวหน้าสถานศึกษาและเมื่อได้รับอนุญาตแล้วจึงหยุดการเรียนได้ เว้นแต่มีเหตุจำเป็นและไม่สามารถรอรับอนุญาตได้ทันจะยื่นหรือจัดส่งใบลาพร้อมทั้งระบุเหตุจำเป็นไว้แล้วหยุดการเรียนไปก่อนก็ได้แต่จะต้องชี้แจงเหตุผลให้หัวหน้าสถานศึกษาทราบโดยเร็ว ส่วนที่ 5 วินัยและการลงโทษ ---------------- ข้อ 19 นักศึกษาต้องตั้งใจศึกษาเล่าเรียนและปฏิบัติตามระเบียบธรรมเนียมของสถานศึกษา ข้อ 20 นักศึกษาต้องสุภาพเรียบร้อย เคารพเชื่อฟังคำสั่งสอนของครูอาจารย์และรักษาระเบียบวินัยอย่างเคร่งครัด ข้อ 21 ห้ามนักศึกษาเล่นการพนัน เสพสิ่งเสพติดประพฤติตนเสื่อมเสียทางชู้สาว หรือทะเลาะวิวาทกับนักศึกษาในสถานศึกษาเดียวกันหรือต่างสถานศึกษา ข้อ 22 นักศึกษาไม่ปฏิบัติตามข้อ 19 ถึงข้อ 21ต้องรับโทษอย่างใดอย่างหนึ่งดังต่อไปนี้ (1) ว่ากล่าวตักเตือน (2) ทำทัณฑ์บน (3) พักการเรียน (4) ให้ออก ข้อ 23 การว่ากล่าวตักเตือนให้ใช้ในกรณีที่นักศึกษากระทำความผิดไม่ร้ายแรง ข้อ 24 การทำทัณฑ์บนให้หัวหน้าสถานศึกษากระทำได้ในกรณีที่นักศึกษาไม่ปฏิบัติตามคำว่ากล่าวตักเตือนของครู อาจารย์หรือหัวหน้าสถานศึกษาอยู่เป็นนิจโดยให้เชิญบิดามารดา หรือผู้ปกครองมารับทราบการทำทัณฑ์บนด้วย ข้อ 25ในกรณีที่นักศึกษากระทำให้เสื่อมเสียชื่อเสียงของสถานศึกษาหรือได้ทำทัณฑ์บนแล้วแต่ไม่เข็ดหลาบ ให้หัวหน้าสถานศึกษาสั่งพักการเรียนได้ การลงโทษสั่งพักการเรียนจะสั่งพักการเรียนเกินเจ็ดวันต้องขออนุมัติผู้อำนวยการสำนักพัฒนาชุมชน เมื่อสั่งพักการเรียนแล้วให้มีหนังสือแจ้งบิดามารดาหรือผู้ปกครองมารับทราบเหตุผลด้วย ข้อ 26ในกรณีที่นักศึกษาประพฤติตนไม่สมควรแก่การเป็นนักศึกษาหรือฝ่าฝืนระเบียบข้อบังคับของสถานศึกษาหรือขาดเรียนติดต่อกันเกินสิบห้าวันโดยมีเหตุผลอันสมควร หรือประพฤติผิดศีลธรรมอันดีของประชาชนอย่างร้ายแรงจนเป็นที่เห็นได้ว่าหากให้เรียนต่อไปจะทำให้เสื่อมเสียชื่อเสียงของสถานศึกษาให้หัวหน้าสถานศึกษา โดยอนุมัติผู้อำนวยการสำนักพัฒนาชุมชนสั่งให้ออกได้และมีหนังสือแจ้งบิดามารดาหรือผู้ปกครองทราบด้วย แล้วให้สถานศึกษาคัดชื่อนักศึกษาผู้นั้นออก ข้อ 27การลงโทษนักศึกษาทุกครั้งให้หัวหน้าสถานศึกษาบันทึกในสมุดหมายเหตุรายวันไว้เป็นหลักฐาน ส่วนที่ 6 การลาออก ------------------ ข้อ 28นักศึกษาประสงค์จะลาออกจากการเป็นนักศึกษาให้ยื่นใบลาต่อหัวหน้าสถานศึกษาโดยความยินยอมของบิดามารดาหรือผู้ปกครองเป็นลายลักษณ์อักษร หมวด 3 การเรียนและการประเมินผลการเรียน ------------------- ส่วนที่ 1 การลงทะเบียน ------------------- ข้อ 29เมื่อผู้ใดได้รับการคัดเลือกจากสถานศึกษาให้เข้ารับการศึกษาให้ผู้นั้นลงทะเบียนด้วยตนเองพร้อมทั้งชำระเงินค่าสมัครและค่าบำรุงการศึกษาตามวันเวลา และสถานที่ที่สถานศึกษาประกาศกำหนดมิฉะนั้นให้ถือว่าผู้นั้นสละสิทธิ์เข้ารับการศึกษา ข้อ 30วิชาที่ต้องเรียนต่อเนื่องกันเป็นลำดับตามที่กำหนดไว้ในหลักสูตรนักศึกษาต้องเรียนวิชาต้นเสียก่อน จึงจะมีสิทธิลงทะเบียนวิชาถัดไป เว้นแต่ได้รับอนุญาตจากหัวหน้าสถานศึกษา ข้อ 31 การเปลี่ยนแปลงวิชาที่ได้ลงทะเบียนแล้ว หรือการเปลี่ยนแปลงเวลาที่สมัครเรียนไว้ให้อยู่ในดุลพินิจของหัวหน้าสถานศึกษา ข้อ 32นักศึกษาจะขอเรียนวิชาเพิ่มมากกว่าหนึ่งวิชาในภาคเรียนนั้นได้ถ้าเวลาเรียนไม่ซ้อนกัน ส่วนที่ 2 การย้ายสถานศึกษาและการรับรองผลการเรียน ------------------- ข้อ 33 การย้ายสถานศึกษาอาจกระทำได้ โดยให้หัวหน้าสถานศึกษาเดิมมีหนังสือรับรองผลการเรียนไปให้ตามแบบที่ผู้อำนวยการสำนักพัฒนาชุมชนกำหนด ข้อ 34 ให้หัวหน้าสถานศึกษาออกใบรับรองผลการเรียนได้ ส่วนที่ 3 การนับเวลาเรียนเพื่อสิทธิในการสอบ ------------------- ข้อ 35 ในภาคเรียนหนึ่งๆนักศึกษาต้องมีเวลาเรียนในแต่ละวิชาไม่ต่ำกว่าร้อยละแปดสิบของเวลาเปิดเรียนเต็มสำหรับวิชานั้น จึงจะมีสิทธิสอบ เว้นแต่จะได้รับอนุมัติเป็นกรณีพิเศษจากหัวหน้าสถานศึกษาเนื่องจากพิจารณาเห็นความจำเป็นหรือมีเหตุผลอันสมควร ทั้งนี้ต้องมีเวลาเรียนไม่ต่ำกว่าร้อยละหกสิบ ข้อ 36 การนับเวลาเรียนให้ถือปฏิบัติดังนี้ (1)นักศึกษาที่ย้ายสถานศึกษาระหว่างภาคเรียน ให้นำเวลาเรียนจากสถานศึกษาแต่ละแห่งมารวมกัน (2)วิชาที่ผู้สอนตั้งแต่สองคนขึ้นไปแยกกันสอน ให้นำเวลาที่เรียนกับผู้สอนทุกคนมานับรวมกัน ส่วนที่ 4 การขอเลื่อนการสอบ ------------------- ข้อ 37 นักศึกษาที่ไม่สามารถเข้าสอบตามวัน เวลาที่สถานศึกษากำหนดจะขอเลื่อนการสอบได้ในกรณีดังต่อไปนี้ (1) ประสบอุบัติเหตุหรือเจ็บป่วยระหว่างสอบหรือก่อนสอบ (2)ถูกควบคุมตัวโดยพนักงานเจ้าหน้าที่ตามกฎหมาย (3)เป็นตัวแทนของสถานศึกษาในการเข้าร่วมประชุม หรือร่วมกิจกรรมพิเศษอย่างอื่นโดยได้รับความเห็นชอบจากหัวหน้าสถานศึกษา (4)มีความจำเป็นอย่างอื่นซึ่งหัวหน้าสถานศึกษาเห็นสมควร ข้อ 38นักศึกษาที่ประสงค์จะขอเลื่อนการสอบต้องยื่นคำร้องพร้อมทั้งเหตุผลและหลักฐานต่อหัวหน้าสถานศึกษาเพื่อพิจารณา ในกรณีที่หัวหน้าสถานศึกษาอนุญาตให้เลื่อนการสอบให้กำหนดวัน เวลา และสถานที่สอบและแจ้งให้นักศึกษาผู้นั้นทราบ หากนักศึกษาไม่มาสอบตามวัน เวลาและสถานที่ที่กำหนดให้ถือว่าขาดสอบเว้นแต่กรณีเหตุสุดวิสัย ข้อ 39 ให้สถานศึกษาเปิดภาคเรียนตามกำหนดดังต่อไปนี้ (1) ภาคปกติ หลักสูตร 600 ชั่วโมง ใช้เวลาเรียน ระหว่างเวลา 08.30 - 15.30น. ก. ภาคเรียนที่ 1เปิดเรียนวันที่ 16 พฤษภาคม ถึงวันที่ 15 ตุลาคม ข. ภาคเรียนที่ 2 เปิดเรียนวันที่ 1 พฤศจิกายน ถึงวันที่ 31 มีนาคม (2) ภาคปกติ หลักสูตร 402 ชั่วโมง ใช้เวลาเรียน ระหว่างเวลา 08.30 - 15.30น. ก. ภาคเรียนที่ 1เปิดเรียนวันที่ 16 พฤษภาคม ถึงวันที่ 25 สิงหาคม ข. ภาคเรียนที่ 2เปิดเรียนวันที่ 1 กันยายนถึงวันที่ 15 ธันวาคม ค. ภาคเรียนที่ 3เปิดเรียนวันที่ 20 ธันวาคม ถึงวันที่ 31 มีนาคม (3) ภาคค่ำ หลักสูตร 201 ชั่วโมงใช้เวลาเรียน ระหว่างเวลา 17.00 - 20.00 น. ก. ภาคเรียนที่ 1เปิดเรียนวันที่ 16 พฤษภาคม ถึงวันที่ 25 สิงหาคม ข. ภาคเรียนที่ 2เปิดเรียนวันที่ 1 กันยายน ถึงวันที่ 15 ธันวาคม ค. ภาคเรียนที่ 3เปิดเรียนวันที่ 20 ธันวาคม ถึงวันที่ 31 มีนาคม ข้อ 40 สถานศึกษาใดจะเปิดภาคเรียนแตกต่างไปจากที่กำหนดไว้ในข้อ 39ได้โดยได้รับอนุญาตจากปลัดกรุงเทพมหานคร ข้อ 41 สถานศึกษาอาจเปิดสอนในเวลาและนอกเวลาทำงานตามปกติตามระเบียบกระทรวงศึกษาธิการว่าด้วยการทำงานและวันหยุดราชการของสถานศึกษาตั้งแต่07.00 น. ถึง21.00 นโดยได้รับอนุญาตจากผู้อำนวยการสำนักพัฒนาชุมชน ส่วนที่ 5 การประเมินผลการเรียน ------------------- ข้อ 42 การประเมินผลการเรียนของนักศึกษาให้สถานศึกษาปฏิบัติตามระเบียบกระทรวงศึกษาธิการว่าด้วยการประเมินผลการเรียนหลักสูตรวิชาชีพ หมวด 4 เบ็ดเตล็ด ------------------- ข้อ 43 ในกรณีที่มีเหตุพิเศษสมควรปฏิบัติเป็นอย่างอื่น หรือไม่มีกำหนดไว้ในระเบียบนี้ให้เสนอผู้ว่าราชการกรุงเทพมหานครสั่งการเป็นกรณีๆ ไป ประกาศ ณวันที่ 8 พฤศจิกายน พ.ศ. 2542 พิจิตต รัตตกุล ผู้ว่าราชการจังหวัดกรุงเทพมหานคร